বছর দুই পর। আমি তখন কুইন্সের কিউ গার্ডেনে থাকি। একদিন তিনি অতিথি হয়ে এলেন আমার বাসায়। আর ঘরে ঢুকেই দেখলাম আমার ড্রইংরুমে ছোট্ট বইয়ের শেলফের দিকে তার চোখ আটকে গেল; তারপর যা হওয়ার তাই হলো। একটা বই টেনে পড়া শুরু করলেন। একসময় ঘুমাতে গেলাম আমি। সকালে উঠে দেখি উনি বেডরুমে নেই। ড্রইংরুমের এক কোণে শোফায় বসে বই পড়ছেন। গুড মর্নিং বলে জানতে চাইলাম, চা চলবে কি না। ‘মন্দ হয় না’, শান্ত স্বরে জানান দিলেন। তার পড়ার ঢং দেখে বুঝলাম মনোযোগ দিয়ে পড়ছেন। আমিও তাঁকে সুযোগ করে দিলাম। ঘণ্টা দুই পরে তিনি বইটি শেষ করে উঠলেন। আমরা আবার গল্পে মেতে উঠি।